b'\n_START_ARTICLE_\nKikladska ponev\n_START_PARAGRAPH_\nKikladska ponev je opisno ime za zgodnje kerami\xc4\x8dne predmete iz kikladskega obdobja z egejskih otokov. Najdemo jih predvsem pri kikladskih kulturah Grotta-Pelos in Keros-Siros. Njihov namen je \xc5\xa1e vedno neznan, \xc4\x8deprav se obi\xc4\x8dajno razlagajo kot izdelki presti\xc5\xbea._NEWLINE_Ti predmeti so bogato okra\xc5\xa1eni in skrbno oblikovani. Na\xc5\xa1li so jih na razli\xc4\x8dnih krajih po celotnem obmo\xc4\x8dju otokov Egejskega morja, vendar niso pogosti: do zdaj so jih odkrili okoli 200. Ve\xc4\x8didel so bili najdeni v grobovih, \xc4\x8deprav so zelo redek grobni pridatek; njihova redkost ote\xc5\xbeuje ugotavljanje njihovega namena oz. funkcije.\n_START_SECTION_\nMorebitna uporaba\n_START_PARAGRAPH_\nMnenja o tem, za kaj so se ponve uporabljale, se zelo razlikujejo, vendar so nekatere teorije pogostej\xc5\xa1e: kot pladenj, kuhinjska posoda (tj. prava ponev), ogledalo, boben, verski ali obredni predmet, vr\xc4\x8d za alkohol ali ponev za sol._NEWLINE_\xc4\x8ce je bil to pladenj, so ga lahko uporabljali kot okrasni ali verski predmet. Malo verjetno je, da so jo uporabljali za kuhanje, saj niso na\xc5\xa1li nobenih znakov hrane ali ognja, obi\xc4\x8dajno so jih na\xc5\xa1li v grobovih. Da bi bil to boben, je tudi malo verjetno, saj bi pri\xc4\x8dakovali luknje okoli robov,  da bi nanjo lahko raztegnili ko\xc5\xbeo. Poleg tega imajo razli\xc4\x8dne ro\xc4\x8daje, kar bi bobnarju povzro\xc4\x8dalo te\xc5\xbeave pri uporabi. _NEWLINE_Prazgodovinska ogledala so imela pogosto okra\xc5\xa1en hrbet, vendar so bila obi\xc4\x8dajno izdelana iz odsevnega materiala namesto keramike, \xc4\x8deprav zagovorniki teorije ogledala menijo, da se je napolnila z vodo ali oljem in je lahko delovala kot ogledalo. _NEWLINE_\xc5\xa0e vedno ni jasno, ali so imele ponve simbolni ali verski pomen, vendar zakopavanje v grobove ka\xc5\xbee, da je bilo tako.'